*Ivan Šaško*

*pomoćni biskup zagrebački*

**Uvod i homilija**

*u euharistijskome slavlju*

***povodom spomena na 25. obljetnicu prezbiterskoga ređenja***

***svećenika zaređenih 1993. godine***

*Zagrebačka prvostolnica, srijeda, 27. lipnja 2018., u 11 sati*

Draga subraćo svećenici, zaređeni za prezbitere u ovaj sat u ovoj prvostolnici prije dvadeset i pet godina i oni koji su zaređeni u toj istoj godini u drugim crkvama! Znam da oživljavate sjećanja i, osim misli koje ste podijelili s drugima, nosite i one koje su znane samo Gospodinu.

Drago mi je što mogu predvoditi ovo zahvalno slavlje s vama s kojima sam dijelio ozračje života naše Crkve i u njemu jedan dio puta kojim nas je Bog pripremao za razne službe. Naš zagrebački nadbiskup, kardinal Josip Bozanić, zamolio me da vam prenesem njegove čestitke i molitveno zajedništvo u vašemu današnjem spomenu.

U ovu euharistiju unosimo vaše živote, ljude koji su s vama povezani, i žive i pokojne, posebno vaše roditelje, braću i sestre, djedove i bake, obitelji u kojima ste rasli; zatim župe iz kojih ste krenuli u sjemenište i bogosloviju, u redovničke zajednice, kao i župnike, župne vikare, sestre redovnice. Važno mjesto imaju poglavari koji su vas pratili, profesori, suradnici u raznim službama. Posebno pak mjesto imaju vaši biskupi zareditelji, među kojima je sluga Božji, kardinal Franjo Kuharić, koji se tiče svećeništva svakoga od vas, bez obzira gdje ste zaređeni. To je trag koji povezuje našu Crkvu i vidljiv je u svjedočanstvu blaženoga Alojzija Stepinca, od kojega vaši životi nisu odvojivi niti se bez njega može do kraja ispisati vaš životopis.

Danas pak, slavimo blagdan svetoga Ladislava, utemeljitelja i zaštitnika Zagrebačke nadbiskupije, pri čemu zahvaćamo stoljeća i ujedno molimo da i u ovo vrijeme Bog svojim Duhom jača Crkvu i da pozove, upravlja srca i pameti onih kojima je povjerena briga za život ljudi u hrvatskoj domovini, da promiču vrjednote koje izviru iz vječnosti i vode prema vječnosti.

A na početku, Gospodina koji je sućutan i milostiv, koji oprašta grijehe i pročišćuje srca, zamolimo da nam se smiluje i vrati nam radost svoga lica.

Pokajmo se.

**Homilija**

*Liturgijska čitanja:*

*Sir 2, 7-13; Ps 15; Mt 7, 15-20*

**1.** Isus je uvijek odmaknut od stava koji je, nažalost, proširen u svim oblicima religioznosti, od stava navezanosti na izvanjsko, od pretvaranja poziva da budemo učenici u zanimanje, od pretvaranje čežnje za Božjim kraljevstvom u posao ili ispraznu pobožnost.

Da bismo znali razlučivati, Isus daje jednostavan kriterij: *Pogledajte plodove.* Učinkovit način za mjerenje našega svećeništva, našega kršćanstva, našega pastorala i prisutnosti u društvu jest prepoznavati plodove.

Sigurno da se u svećeničkomu pozivu neposredno na to nadovezuje pitanje: A što su plodovi svećeništva? U odmaku ovih dvadeset i pet godina, što se promijenilo u životu drugih ljudi, u mome životu? Imam li više pouzdanja, vedrine, svjetla? Ako je tako, to jesu plodovi evanđelja. Vide li se ti plodovi u životima ljudi s kojima živim, kojima naviještam evanđelje, svjedočim Krista, ljepotu Crkve i kršćansku kulturu? Plodove odgoja, rada i života s ljudima uistinu je teško odvagnuti. Toliko se puta čini da je taj rad uzaludan. Zato ga vrijedi promotriti u vremenskome odmaku.

**2.** Prije dvadeset i pet godina, draga subraćo, bili ste ovdje, nakon dugogodišnje formacije, u vremenu rata protiv Hrvatske, izgovarajući sa zahvalnošću i spremnošću: *Evo me!*, noseći nedvojbeno i pitanja, ali znajući da vas je Krist izabrao za svoj put i za ostvarivanje Božjega plana.

I vaše je godište bilo 'prijelazno': rođeni ste, rasli ste, formirali se za svećeništvo u doba komunizma; dočakali ste i prošli radost slobode i susreli težinu rata, da biste nosili ljude u nadi, liječili rane, obnavljali snagom Radosne vijesti.

Sada smo u vremenu u kojemu treba prepoznavati i razlučivati na drukčiji način. Mnogi će reći – zahtjevniji. Puno je onih koji se predstavljaju kao proroci, učitelji, donositelji boljitka i sreće. No, Isus nam kaže da je to prepoznavanje jednostavno: po plodovima. Veličina ljudi koja dolazi samo od Boga prepoznaju se po malenim gestama.

**3.** I u našemu svećeničkom životu postoji kušnja da počnemo mjeriti necrkvenim mjerilima, provjeravati necrkvenim kriterijima; da tražimo učinkovitost koja ne traži najprije Božje kraljevstvo. Uvijek postoji opasnost lažnoga proroštva, kakav se najčešće susreće u političkim odnosima koji ne računaju s Bogom ni s vječnošću, dok svakoga dana slušamo ponude i obećanja o lakome putu do bogatstva, uspjeha i zadovoljstva. A lažna su proroštva svi oni prijedlozi, postupanja i odnosi koji pod krinkom dobrohotne pojave stvaraju navezanosti i ovisnosti, vrebajući slobodu čovjeka.

Isus ne spominje slučajno vukove, jer oni gospodare svojim područjem. Niti je slučajno prisutna slika bilja s trnjem i bodljama. To bilje se sadi i nalazi na međi, kao ograda koja sprječava ulazak. I što je gušće, to je učinkovitije. Odvajanje i zatvaranje jamče sigurnost, ali onemogućuju rast, sazrijevanje i umnažanje plodova.

Mjera naših zajednica, života Crkve nije zatvorenost, jer Crkva je uvijek oslobađala prostore za čovjeka i čovječnost. Nije ni izvanjska učinkovitost, nego ljubav; nikakva dobit, društveni ugled, građen na tko zna kakvim savezništvima, nego radost što smo s Gospodinom. Pritom je važno, kao i u drugim pitanjima, ići putem usvajanja kršćanske ravnoteže: otvarati se, da bi bilo vidljivo prihvaćanje i dostupnost, a istodobno čuvati ono što je u jezgri dragocjenosti koja pokreće.

**4.** Dragi svećenici jubilarci, u molitvu za vas stavljam ono što svakoga dana u središnjemu dijelu euharistije, na početku euharistijske molitve izgovaramo kao predvoditelji molitve Crkve: molim da prepoznajete da je *Gospodin s vama*, da ne slabite u vjeri; da snagom darovane nade druge pozivate: *Gore srca!* i da sami imate srca usmjerena prema Gospodinu i kod njega nastanjena; da vaš život bude *davanje hvale Bogu*, iz ljubavi koja uvijek donosi plodove.

U svojoj krhkosti i nedostojnosti Bog nam povjerava da budemo predani svome narodu. Očito je poslanje našega naraštaja da vratimo svježinu kršćanstvu u svijetu koji kao da je odlučio ostati slijep pred vlastitom ljepotom, žedan na svome izvorištu; zaboravan pred svojom prošlošću; kao da je odlučio biti nijem i ne govoriti jezikom kojim govori kultura u koju je uronjen…

Naša odgovornost je uvijek ista: da budemo pastiri, a ne najamnici; da ne budemo mlaki, bez obzira na naše slabosti.

**5.** Draga braćo i sestre, običava se govoriti o: srebrnim, zlatnim i dijamantnim jubilarcima. To može biti način izražavanja koji se uvriježio, ali mi se čini neprimjerenim, kada je posrijedi crkveni poziv. Jer, što su srebro, zlato ili dijamanti u odnosu na povezanost i život s Gospodinom. Svaki naš jubilej, svako vrijeme ima Kristov sjaj.

Taj sjaj je uvijek jednak: prepoznaje se u darivanju i služenju, u poniznosti i malenosti koja čini velika djela; u plodovima Kristova križa koji privlače jednostavnošću i novom ljudskošću preobraženom uskrsnućem.

Važno se, stoga, vratiti na one prve titraje zaljubljenosti u Gospodina i na odluku izraženu pred Crkvom i nošenu Crkvom, ne zaboravljajući nadahnuća i uzore, među kojima je ponajprije blaženi Alojzije Stepinac. I dok danas, nakon desetljeća, ponovno slušamo sličan rječnik i neistine, s kakvima smo se suočavali osamdesetih godina prošloga stoljeća, znamo da nam je povjerena snaga koja ne dolazi od nas, nego od Boga, prema riječi koju nam je povjerio Isus: *Bez mene ne možete učiniti ništa.* Naš narod očekuje jasnu riječ, istinitu i pastirsku. Povjerena je nama. zato molimo zagovor Blaženika.

Gospodine, pomozi nam u svjetlu Evanđelja proniknuti u nama povjereno vrijeme, razumjeti poslanje i događaje u kojima sudjelujemo.

Amen.

**Evanđelje**

(*Mt* 7, 15-20)

*P.* **Gospodin s vama**.

*O.* I s duhom tvojim.

*P.* **Čitanje svetoga** ✠ **Evanđelja po Mateju**.

*O.* Slava tebi, Gospodine!

**U ono vrijeme: Reče Isus svojim učenicima:**

**"Čuvajte se lažnih proroka**

**koji dolaze k vama u ovčjem odijelu,**

**a iznutra su vuci grabežljivi.**

**Po njihovim ćete ih plodovima prepoznati.**

**Bere li se s trnja grožđe ili s bodljike smokve?**

**Tako svako dobro stablo rađa dobrim plodovima,**

**a nevaljalo stablo rađa plodovima zlim.**

**Ne može dobro stablo donijeti zlih plodova**

**niti nevaljalo stablo dobrih plodova.**

**Svako stablo koje ne rađa dobrim plodom**

**siječe se i u oganj baca.**

**Dakle:**

**po plodovima ćete ih njihovim prepoznati."**

**Riječ Gospodnja.**

*O.* Slava tebi, Kriste!